Månedsbrev

For Maurstua februar 2023

Tiden som har gått

I januar jobbet vi mye med eventyret om skinnvotten. Barna fikk blitt bedre kjent med de forskjellige dyrene og med selve historien. Vi laget mange fine kunstverk sammen med barna, noen abstrakte og noen mer realistiske. Barna fikk også lære litt mer innføring av forskjellige farger.

Studentene våre, Oda og Karen kom tilbake til oss, og de skal være her til og med 10.febuar.

Vi hadde en god del gruppearbeid der vi satte søkelys på eventyret, både språklig og estetisk. Vi gikk også på turer gruppevis der barna fikk besøke nærmiljøet og forskjellige lekeplasser. På turene har vi også sett etter fugler, samt prøvd å høre deres sang.

Mål og innhold

Da var vi kommet til vinterens siste måned; februar. Denne måneden skal vi jobbe videre med eventyret om skinnvotten.

Med hjelp av eventyret skal vi fortsette å ha formingsaktiviteter, samlinger og turer med dets innhold. Barna får også øvd seg på gjentakelse, dyrenavn og dyrelyder. Vi fokuserer, som alltid, på vennskap og inkludering. Vi skal gå på turer i nærområdet der vi skal se etter ulike typer bærekraftig materiell som vi kan bruke når vi skal ha formingsaktiviteter. Vi skal ha barna i mindre grupper slik at barna får et bedre utgangspunkt til å utforske både seg selv, leken og språktrening sammen med en engasjert voksen i et trygt miljø.

I rammeplanen står det: *«Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne. Barnehagen skal aktivt legge til rette for utvikling av vennskap og sosialt fellesskap. Barnas selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov.»*

Mandag 6.februar skal vi markere samedagen. Barna skal få være med på en fellessamling sammen med barna på Småtroll, og vi skal bli kjent med flagget og dets farger.

Fredag 10.februar skal vi ha karneval i barnehagen. Barna kan da kle seg ut. Eventuelle rekvisitter som medfølger kostymene (sverd, pistoler, o.l) ønsker vi at dere lar ligge hjemme. Det blir servert pølser i brød og vi skal danse til musikk, samt bruke rytmeinstrumenter der vi utfordrer den auditive sansen.

Dagene på Maurstua

Vi skal dele barna inn i små grupper der barna får utforske sammen med lyttende og engasjerte voksne. Vi kommer til å ha fokus på det som barna er interessert i. Barn i ett og to -års alderen er som kjent egosentriske, og er opptatt av seg selv og egne prosjekter. De fokuserer på seg og sitt, men de er allikevel interessert i hverandre, der barna leker parallelt slik at de observerer fra avstand hva de andre gjør. Barna er også interessert i å ta og føle på forskjellig materiale. Vi legger derfor opp til at barna får leke med både myke og harde leker, maling og playdoh blant annet. Barna skal få bruke sansene sine og få kjenne og føle på ulikt materiale. Vi kommer både til å dele gruppen i fire og i to. Gruppene er rød, blå, gul og grønn. Rød og blå samarbeider, og gul og grønn samarbeider. Samlingene våre starter hver dag kl 10.30 og de er preget av gjentakelse, sang og bøker med konkreter.

I rammeplanen står det: *«Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.»*

Alle barn er forskjellige, og noen trenger mer tid til å bli trygg enn andre. Dette skal vi på Maurstua legge til rette for, og vi skal ha et tett samarbeid med dere som foreldre.

Månedens fortelling: Skinnvotten

Månedens sang: Kjente barnesanger

Månedens nøkkelord

* *Meg selv - Villsvin*
* *Barnehage - Ulv*
* *Mat - Rev*
* *Vott - Mus*
* *Hare - Frosk*
* *Bjørn*

Viktige datoer i februar

* Leyea 2 år 1.febuar
* Karneval 10.februar
* Silas 2 år 27.februar